พาณิชย์ ระบุ ราคามะพร้าวตกต่ำไม่ได้เกิดจากการนำเข้าจากต่างประเทศ
นายอดุลย์  โชตินิสากรณ์ อธิบดีกรมการค้าต่างประเทศ เปิดเผยถึงกรณีที่ภาคีเครือข่ายเกษตรกรชาวสวนมะพร้าว จังหวัดประจวบคีรีขันธ์ และชาวสวนจังหวัดภาคใต้ขอให้รัฐบาลเร่งแก้ปัญหาราคามะพร้าวผลตกต่ำ ซึ่งเกิดจากมะพร้าวนำเข้าต่างประเทศ ว่าจากการตรวจสอบสถิติการนำเข้ามะพร้าวตั้งแต่เดือนมกราคม - สิงหาคม 2561 มีปริมาณ 195,303 ตัน ลดลงร้อยละ 27.03 จึงไม่ใช่สาเหตุที่ทำให้ราคามะพร้าวในประเทศตกต่ำ  ทั้งนี้ กรมการค้าต่างประเทศได้กำหนดมาตรการการนำเข้ามะพร้าวตามโคต้าของ WTO โดยการจัดเก็บภาษีนำเข้าในอัตราร้อยละ 20 ซึ่งแต่ละปีจะมีการนำเข้ามะพร้าวไม่เกินปีละ 2,317 ตัน และได้กำหนดช่วงเวลานำเข้าระหว่างเดือนมกราคม - พฤษภาคม และช่วงเดือนพฤศจิกายน - ธันวาคม 
ส่วนนอกโคต้า WTO จะจัดเก็บภาษีนำเข้าในอัตราร้อยละ 54 สามารถนำเข้าได้ตลอดทั้งปีโดยไม่จำกัดปริมาณ ส่วนการนำเข้าภายใต้เขตการค้าเสรีอาเซียน หรือ อาฟต้า มีภาษีเป็น 0 โดยไม่จำกัดปริมาณแต่ได้กำหนดช่วงเวลานำเข้าช่วงเดียวกับของ WTO
  
ส่วนข้อเรียกร้องของเกษตรกรที่ให้มีการกำหนดราคากลางไม่ต่ำกว่า 15 ต่อผล และให้ชะลอการนำเข้าจากต่างประเทศทั้งมะพร้าวผล น้ำกะทิ และมะพร้าวขาวแช่แข็ง กรมฯ ได้รับทราบและตระหนักถึงความเดือดร้อนของเกษตรกร และได้พิจารณาเพื่อหามาตรการดูแลอย่างต่อเนื่อง  ทั้งนี้ กรมฯ รวบรวมประเด็นและข้อเสนอจากเกษตรกร ส่งไปยังสำนักงานเศรษฐกิจการเกษตร เพื่อเสนอคณะกรรมการน้ำมันพืชและพืชน้ำมันพิจารณาต่อไป

ทั้งนี้ สิ่งที่เป็นกังวล คือ การลักลอบนำเข้ามะพร้าวซึ่งได้รับการร้องเรียนจากจังหวัดประจวบคีรีขันธ์ สุราษฎร์ธานี และชุมพร เพื่อหาแนวทางการป้องกัน โดยที่ผ่านมากระทรวงพาณิชย์ได้ประสานการทำงานร่วมกับกรมศุลกากร เพิ่มความเข้มงวดในการตรวจสอบ และปราบปรามการลักลอบนำเข้ามะพร้าวเถื่อนเพื่อป้องกันไม่ให้ส่งผลกระทบต่อเกษตรกรในระยะยาว